Mhux li tant nixtiequ jew għandna għaliex nidħlu fil-konfużjoni li hemm bħalissa fl-istamperija. Iżda, ftit riflessjonijiet iridu jsiru ta' bilfors. Wara kollox il-Partit Nazzjonalista hu l-partit ewlieni tal-Oppożizzjoni f'pajjiżna. Sa sentejn ilu kien wassal lill-pajjiż sa elezzjoni ġenerali bikrija tant kien jemmen li kellu jmexxih, u fl-aħħar ġimgħat kien qed jagħtina r-raġunijiet kollha għaliex il-poplu kellu jafda lilu u mhux lill-Partit Laburista. M'hemmx dubju li jekk hemm ħaġa waħda (fost ħafna) li wasslet lill-PN għall-istat li jinsab fih illum hija l-arroganza. L-arroganza ta' min, anke meta rebaħ elezzjoni ġenerali b'1,500 vot biss, baqa' jaħseb li għandu xi dritt divin li jmexxi lill-pajjiż u minflok inbidel u ġedded, baqa' għaddej bl-istess riċetta li ratu jitlef il-fiduċja ftit ftit. Għax irridu nfakkru li l-Partit Nazzjonalista ilu ma jikseb il-fiduċja tal-maġġoranza assoluta tal-elettorat sa mill-2003. Matul dawn is-snin il-Partit Laburista għadda minn proċess ta' tiġdid kbir, b'mod partikolari frott il-ħatra ta' Joseph Muscat bħala mexxej. Sa minn sena wara li d-delegati tal-Partit Laburista fdawh, il-poplu beda jarah bħala għażla naturali u minn elezzjoni għall-oħra beda jafdah b'iktar maġġoranza. Għal dan, il-Partit Nazzjonalista wieġeb b'rapporti tat-telfa li kienu injorati għalkollox. Ir-raġunijiet ewlenin li ssemmew f'rapport wara ieħor mhux talli ma kinux indirizzati, iżda talli għal darba, tnejn sar il-kontra ta' dak rakkomandat. Dan għax min kien fis-siġġu tal-poter, dak li jidher u ma jidhirx, kien supperv u arroganti wisq biex jammetti li kien fl-iżball. Biex iġorr fuq spallejh ir-responsabbiltà. Ħaseb li seta' jibqa' għaddej daqslikieku qatt ma kien xejn u filwaqt li ħalla partit jaqa' biċċiet ħareġ jattakka bl-iktar mod aħrax u vili lil kull min ma qabilx miegħu. Ħaseb li hekk seta' jirbaħ elezzjoni, iżda minflok dak l-establishment tilef tmien elezzjonijiet. Warajh ġiet tmexxija ġdida. Iżda, fil-verità ddawret b'nies antiki li fuq kollox kienu parti mit-tmexxija ta' qabel. Anke jekk bħalissa grupp qed jipprova jiddistakka ruħu minn ieħor. U t-tmexxija l-ġdida tant iddawret b'nies li ma kienu ġodda xejn li fil-verità sabet diffiċli teħles minn dawk li kienu responsabbli għat-tmien telfiet ta' qabel u li llum qed jippontaw subgħajhom għaż-żewġ telfiet elettorali l-iktar riċenti li huma l-ikbar fl-istorja. U f'dan kollu tispikka ħaġa waħda. Rari, jew aħjar kważi qatt, ma tisma' esponent minn dawn jirrikonoxxi li l-Partit Laburista nbidel bħalma nbidlet is-soċjetà. Rari, jew kważi qatt, ma tisma' xi uffiċjal tal-Partit Nazzjonalista jirrikonoxxi li r-rebħiet li qed jikseb il-Partit Laburista huma riżultat tal-fatt li għall-ewwel darba f'tant snin il-poplu għandu gvern li jwettaq dak li jwiegħed. Ma tisma' qatt esponent tal-Partit Nazzjonalista jirrikonoxxi kif il-PN ma baqax il-Partit li xi darba kien. Dak li jbigħ it-tama u l-aspirazzjoni u llum dak il-post ħadu għalkollox il-Partit Laburista. U dan kollu għaliex? Għax xorta waħda għadhom jemmnu li mhux tort tagħhom. Għax ma jridux jinbidlu. Għax iwaħħlu f'kulħadd minbarra fihom infushom. U meta deher li se jkunu redikoli iktar minn qatt qabel li kellhom jerġgħu jwaħħlu fil-poplu, bħalma kien hemm min għamel fil-passat riċenti, daru għal xulxin. Biex fakkruna x'kapaċi jagħmlu. Kemm jaslu anke fil-konfront ta' nies fil-partit tagħhom stess u għalhekk x'kapaċi jagħmlu lil min ma jaqbilx miegħu. Mhux ta' b’xejn il-gideb, il-kampanji moqżieża u n-negattività kontra pajjiżna anke lil hinn minn xtutna. Dan kollu frott l-arroganza.